F'għajnejha, il-ħarsa siekta Kull darba li nħares lejk, ilma miexi tad-Danubju, nilmaħ il-ħarsa siekta t'għajnejja għajjenin jistadu s-sewwa f'kull moviment … ' għajnejh għajjiena, il-ħarsa siekta. Sikta li ilu jġorr miegħu għoxrin sena. Għax għoxrin sena ilu, ix-Xmara Ġordan imtliet bil-ħars ċass ta' niesu. Għax għoxrin sena ilu kellu jaqbad il-ftit ritratti mtappna, bil-ħarsa mċallsa u siekta ta' ommu u ta' missieru u jitlaq 'il bogħod minn pajjiżu. Għax għoxrin sena ilu spiċċa fuq gżira ċkejkna f'nofs il-Mediterran u baqa' hemm: fuq gżira mċaħħda minn kull xmara siekta u mbikkma. Ma riedx jaf bi bliet bix-xmajjar għax ix-xmajjar bħan-nanniet, kien jgħid, jirrakkuntaw ħafna stejjer qodma u koroh. Għax ix-xmajjar jibku dejjem. Sab baħar salvaġġ u kiefer minflok; baħar li kien iġiblu miegħu l-istejjer mielħa ta' sħabu u niesu. U kien jirrabja fis-skiet mal-blat aħrax, mal-ħalel għolja. Jirrabja għax ma kienx hemm biex jgħinhom. Jirrabja għax jum fost l-oħrajn il-biża' ġegħlitu jitlaq u dik l-istess biża' ma kinitx qed tħallih imur lura. Jirrabja għax l-affarijiet ma jinbidlu qatt. Jirrabja fis-skiet b'għajnejh jistadu s-sewwa f'kull moviment max-xtajta. ħarġa LXXXVI 2014 Imbagħad darba sab lilha fuq facebook. Mhux li kien jinteressah ħafna jiċċettja ma' nies li ma jafhomx. Għalih il- facebook kien biss il-pont trasparenti li jgħaqqdu mad-dinja Għarbija. Kienet tħobb tirrakkonta l-istejjer u l-ħrejjef li nibtu mid-Danubju: stejjer qodma, stejjer ġodda li qatt ma kien sema' bħalhom. Kien saħħru l-iktaril-mod kif kienet tirrakkontahom. Kienu stejjer li għenuh jitbissem u li żammewh 'il bogħod mill-uċuħ ċassi fix-Xmara Ġordan u mir-rakkonti tad-dwejjaq li l-baħar kien iġib miegħu minn pajjiżu sax-xtajtiet ċkejkna tal- gżira. Qaltlu li mhux vera li x-xmajjar kollha għandhom memorji koroh. Qaltlu li mhux vera li x-xmajjar kollha laqgħu fihom il-ħars ċass ta' nies innoċenti. U hu kien jisma' u jitbissem; xi ftit xettiku forsi, imma l-vuċi tagħha biss ukoll kienet tmellsu. Qaltlu l-istorja tal-mara ħdejn ix-xmara li tbigħ il-fjuri sempliċi lill-irġiel biex jagħtuhom lin-nisa tagħhom; u meta jasal il-lejl, u jkun fadlilha ftit fjuri, titfagħhom waħda waħda fix-xmara biex anki hi timtela bil-kuluri. U qaltlu li ma' kull fjura li l-mara titfa' tinbet storja ta' mħabba. Ovvja li m'emminx. Dar-romantiċiżmu kien beda jdaħħqu aktar minn xejn, imma l-ħsieb ta' dil-mara ħdejn ix-xmara tbigħ il-fjuri ma setax ineħħih minn moħħu, u r-ritratt ta' Eva, dejjem daħqan, fuq facebook, kien sar iktar minn sempliċi ritratt. Jorqod u jqum beda jaħseb fuqha biss. Billejl kien saħansitra beda joħlom iljieli twal ta' mħabba ma' Eva ħdejn id-Danubju. U ħolom li qed ipoġġilha l-fjuri mlewna fuq sidirha abjad. Darba waħda staqsietu biex imur jaraha, 'Ejja,' qaltlu. 'Ejja int,' qalilha. Imma hi ma kellhiex ħsieb li żżur gżira niexfa mix-xmajjar. Allura ċeda. Wara kollox kien ilu ma jsiefer. Kien nesa x'jiġifieri ssiefer. Staqsieha kif se jsibha u qaltlu, 'issibni ħdejn ix-xmara.' U daħaq. Qalilha li hekk mhux biżżejjed biex jiltaqgħu. 'Ejja,' qaltlu, 'biex tara l-ilma miexi tax-xmara bħal liżar kbir, ejja biex tismagħha tirrakkontalek l-istejjer ta' mħabba. U tibżax, lili ssibni żgur. Twasslek hi għal għandi. ' Dik kienet l-ewwel darba f' għoxrin sena li telaq mill-gżira biex imur ifittex l-imħabba ħdejn xmara differenti minn dik ta' tfulitu. Kien ċert li kienet ġennata mill-kbar. Għax hu kien tip prattiku s-soltu, ir-romantiċiżmu jqażżu u ħafna drabi ma jemminx fl-imħabba. Ħalef li ma kellux jaqa' għal xmara oħra ta' dmugħ. Ma kellux iħalli d-Danubju tisseduċih. Imma xorta waħda kien jinsab fuq l-ajruplan lejn Budapest biex ifittex lil Eva, sabiħa u misterjuża; Eva li sar jafha biss fuq facebook. U bla indirizz, wara kollox, forsi ma jsibhiex, imma anki din il-logħba, fiha nfisha, kienet eċċitanti. Le, ma kienx inkwetat għax fl-aħħar mill-aħħar jekk Eva ma teżistix, jew jekk Eva ma titfaċċax, kellu jqatta' biss ftit jiem fil-lukanda ta' ħdejn il-pont tal-ktajjen u mbagħad jiġi lura. Ix-xmara ma rrakkontatlu l-ebda storja fis-sigħat bikrin ta' wara nofsinhar. Fakkritu biss fix-xmara ta' pajjiżu u ħallietu waħdu jibki l-memorja ta' ommu, ta' missieru, ta' ħutu … Ħalef li din kienet l-ewwel u l-aħħar darba li se jżur belt bix-xmara għaddejja, għajjiena. U jekk ma jsibx lil Eva kien se jippakkja kollox u jmur lura l-ajruport dakinhar stess. Imma filgħaxija, meta x-xemx kienet għadha mdendla, ra tfajla bil-fjuri f'idejha tistenna lil xi ħadd jiġi jixtri. U resaq bil-mod biex jara min kienet. Is-sabiħa Eva tal-ħafna stejjer u l-ħafna ħrejjef. Fil-pront għarfitu u tbissmet. U għal ftit waqtiet ma lissnu ebda kelma. Imbagħad tefgħu l-fjuri li kien fadlilha fix-xmara, 'għal niesek,' qaltlu, 'għal niesek li nqatlu u tefgħuhom fix-xmara. Kellha appartament ċkejken Eva. L-art kienet miksija bl-injam iżaqżaq ma' kull pass umli li tagħmel. Il-kċina daqs nitfa tesa' biss persuna waħda, kamra oħra b'sufan u mejda qodma, żlugati u kamra tas-sodda bit-toilet u d-doċċa. Imbagħad kien hemm kamra oħra ħdejn dik tas-sodda li qatagħha li kienet il-kamra tal-imbarazz għax il-bieb kien magħluq. Stħajjel li kienet żgħira bħall-bqija tal-kmamar l-oħra u li malli tiftaħ il-bieb, jinbeżaq kollox għal wiċċek. Kielu u nħabbu u pejpu sigarett wara l-ieħor. Ma' kull ċikka li tgħaffġet intemmet storja. Kien fit-tieni lejl li qam biex jixrob ftit ilma u ra dawl ċkejken ħiereġ mill- kamra li skontu kienet tal-imbarazz imballata tant li ma tkunx tista' tidħol fiha. Imma fil-fatt kien mar żmerċ, għax kieku kienet f'gata bl-imbarazz ma kienx ikun hemm il-bieb imbexxaq u d-dawl ħiereġ. Għax kieku, kif stħajjel hu, l-imbarazz kien ikun qed jittawwal mill-bieb u minn dal-bieb kien hemm biss kalma ħierġau ftit dawl bati. Maresaqx iktar, xorob ftitilma u reġa' mar fis-sodda jistennieha tiġi tgħannqu. Ma jiftakarx jekk ġietx. Jiftakar biss li stennieha għal ħin twil imma mbagħad raqad. L-għada filgħodu, xħin Eva kienet qed tinħasel mar jipprova jidħol fil-kamra, għax qal f'qalbu, x'seta' kellha dil-kamra isbaħ minn raġel għarwien fis-sodda7 Imma l-bieb kien imsakkar. Allura filgħaxija staqsieha x'hemm fiha, xi tkun qed tagħmel billejl u hi weġbitu li fiha kien hemm il-memorji ta' niesha u li għalih ma kienu jfissru xejn. L-aħħar lejl ta' nbid u mħabba, sigaretti u stejjer, kien wieħed mill-iktar intimi. Stedinha biex tmur għandu. U qaltlu li kien diffiċli tħalli lil niesha warajha. Qaltlu biex jerġa' jmur iżurha u wegħedha li jmur ma jdumx. U kien dak l-istess lejl, l-aħħar lejl, li reġa' qam bil-għatx, wara ħolma ftit skabruża, ħarġa LXXXVI 2014 ftit skifuża, u hekk kif ħareġ mill-kamra, sab l-istess bieb tal-kamra ċ-ċkejkna mbexxaq, b'dawl bati nkejjuż. Mexa lejha bil-mod, jipprova ma jħallix l-injam ta' taħt saqajh jikxfu, wasal quddiem il-bieb, bexxqu bil-kalma u ħass riħa stramba tinvadilu mnifsejh. Raha ddawwar rasha u tħares lejh, 'Hawnhekk ħadd qatt ma jidħol, ' qaltlu. ' Aħfirli Eva, imma mhux l-ewwel darba li rajtek f'dil-kamra kemm ili hawn u ddum ma terġa' tidħol fis-sodda. Qabbadtni l-kurżità. Xi tkun din il-kamra b'riħa ta' … riħa ta' mewt 77 Dak il-ħin, Eva xegħlet il-kumplament tal-bozoz. Ħares madwaru u induna li l-kamra kienet mimlija ħars mitfi. Kull ħajt kellu mwaħħal miegħu ħafna ritratti; ritratti tan-nies. Kull ritratt kien ċkejken bħal dak tal-passaport. Kull ritratt kien imwaħħal mal-ħajt. Kull ħajt kien mimli. Ritratt ħdejn ritratt fuq ritratt taħt ritratt. Mis-saqaf sal-art. Imbagħad ħares fuq rasu u anki s-saqaf kien inċanat bin-nies iħarsu lejh. Hi biss kienet qed tħares lejn l-art dak il-ħin. 'Dawn niesi,' qaltlu, 'li nqatlu u ntefgħu fid-Danubju. Kieku għedtlek bihom qabel, ma kontx tiġi.' U dak il-ħin lemaħ f'għajnejha għajjiena l-ħarsa siekta.